**Königswinterer Kreis** (norsk oversettelse: Königswinterkretsen) var en studiegruppe som ble grunnlagt i den tyske byen Königswinter i 1929 av den katolske presten Johannes Joseph van der Velden, som var og generalsekretær i *Volksverein für das katholische Deutschland*, for å arbeide med fundamentale spørsmål innen katolsk sosialpolitikk. I 1932 fikk kretsen offisiell status som **Institut für Gesellschafts- und Wirtschaftsordnung**. Møtene fant sted fram til 1933 i det senere Adam-Stegerwald-Haus i Königswinter i Tyskland.

Høsten 1930 gav ordensgeneralen for jesuittordenen, pater Wladimir Ledóchowski, den unge og nettopp doktorpromoverte sosialfilosofen pater Oswald von Nell-Breuning i oppdrag å utarbeide utkast til en pavelig sosialencyklika som skulle videreføre og videreutvikle katolsk sosiallære. Ledóchowski var en nær rådgiver til pave Pius XI. 

Pater Von Nell-Breuning søkte støtte i *Königswinterer Kreis*, som han selv var del av. Blant støttespillerne var Theodor Brauer, Götz Briefs, Gustav Gundlach S.J. Paul Jostock, Rudolf Kaibach O.M.C. (1887–1944), Franz H. Müller (1900–1994), Heinrich Rommen (1897–1967) og Wilhelm Schwer (1876–1949). Hensikten var at dette arbeidet skule føre frem til en omfattende sosialreform, og at hver av mennene skulle bidra med sin spesielle fagkompetanse. Pater von Nell-Breuning diskuterte alle spørsmål i kretsen, men uten å fortelle at han var blitt pavens *ghostwriter*. Encyklikaen *Quadragesimo anno* av 15. mai 1931 viderebragte meget av hva som var blitt diskutert i kretsen, blant annet «subsidiaritetsprinsippet», som langt senere også skulle finne nedslag i EU-dokumenter. 

Det nye instituttet gjennomførte i 1932 en konferanse om stenderstaten, og arrangerte *Volksverein für das katholische Deutschland*s første «Soziale Woche» (=sosiale uke) i Mönchengladbach.

Tankegodset fra *Königswinterer Kreis* ble bragt videre i mange sammenhenger da kretsens medlemmer etter hvert ble spredt for alle vinder: van der Velden ble biskop av Aachen, Theodor Brauer måtte utvandre til USA, Götz Briefs og Heinrich Rommen likeså, Franz H. Müller havnet på *College of St. Thomas* i St. Paul (Minnesota), Gustav Gundlach virket i Roma og i etterkrigstidens Vest-Tyskland som sosialteoretiker, Paul Jostock ble en viktig statistiker i Baden-Württemberg, og Wilhelm Schwer underviste frem til 1947 i teologi ved Universitetet i Bonn.

Referanser
----------

1. ↑  Anton Rauscher:  *Besinnung auf das Subsidiaritätsprinzip*, Berlin, 2015, ISBN 978-3-428-14713-7
2. ↑  Walter Euchner, Helga Grebing, F.-J. Stegmann, Peter Langhorst, Traugott Jähnichen. *Geschichte der sozialen Ideen in Deutschland: Sozialismus — Katholische Soziallehre — Protestantische Sozialethik. Ein Handbuch*. Springer-Verlag. CS1-vedlikehold: Flere navn: forfatterliste (link)
3. ↑  *Totenzettel Details* 2021-05-19
4. ↑  *Der Staat in der katholischen Gedankenwelt*, Paderborn 1935
5. ↑  Wilhelm Schwer: *Katholische Gesellschaftslehre*, 1928; *Stand und Ständeordnung im Weltbild des Mittelalters. Die geistes- und gesellschaftsgeschichtlichen Grundlagen der berufsständischen Idee*, 2. A. 1952
6. ↑  *Nell-Breuning SJ, Oswald von*, 2010-08-04, 2021-05-18
7. ↑  *Der Volksverein für das katholische Deutschland (1890–1933)* 2021-05-19